
På begynnelsen av 90-tallet gikk Norge inn i en periode med langvarig økonomisk vekst. Boligprisene steg. I Stavanger og Sandnes ble det stadig verre å komme inn på boligmarkedet. Mange unge søkte ut av pressområdene. Hommersåk var blant de småstedene som opplevde tilflytting. Befolkningen fikk gradvis en annen sammensetning. Det kom gjennomgående endringer i lokalmiljøet. Det ble utbedring av vei- og båtforbindelse. Hele perioden bar preg av høy aktivitet på norsk sokkel. Veksten i olje- og gassindustrien forplantet seg videre i regionalt næringsliv. Man så store sosioøkonomiske ringvirkninger.

I denne framstillingen følger man Kjetil Tuestad, som våren 1998 giftet seg med Ann Elisabet Larsen. De hadde kjøpt hus på Hommersåk. Kjetil var 26 år gammel. Han arbeidet som elektriker ved Rosenberg verft i Stavanger. Sankthans samme år ble han funnet grovt mishandlet i utkanten av Hommersåk sentrum. Kjetil var ikke ved bevissthet da legen ankom. Etter en kort undersøkelse ble han fraktet videre i luftambulanse til akuttmottaket ved Stavanger universitetssykehus. Der påviste de hjernerystelse, ansiktsfrakturer, bryst- og ribbeinsbrudd. Kjetil lå flere timer til observasjon. Hodeskadene ble sagt å være alvorlige. Han kom til bevissthet i morgentimene.

Ann Elisabet Larsen forteller at ektefellen ble funnet like før midnatt. Politiet hadde innhentet personalia. Ann Elisabet kjørte deretter til sykehuset i Stavanger. Hun sier det ble en lang natt på venteværelset. Informasjonen skal ha vært mangelfull. Til slutt fikk hun lov til å komme inn. Ektefellen virket da delvis ugjenkjennelig. Ansiktet var fordreid av bloduttredelser og hevelser. Hun tror ikke at Kjetil forstod situasjonen. De sa han var kvalm. Kort tid senere kastet han også opp. Ann Elisabet sier hun ikke orket å være der. Hun minnes senere å ha fått selskap av Kjetils foreldre på venteværelset. De skal ha bedt om å få snakke med vakthavende lege. En mann hadde kommet ut og informert rolig om knusningsskader i ansiktsskjelettet, hvorav tre brudd i selve kjevekammen. Det fantes til dels svært omfattende tannskader. Flere tenner vendte inn mot ganen. Foreldrene ble videre fortalt at sønnen hadde blod i mellomøret, han hørte derfor dårlig. Utfallet av hjernerystelsen var fortsatt uvisst.

Kjetil Tuestad sier i dag at han minnes lite av den første tiden. Oppvåkningen var smertefull. Kjetil kan fortelle at han etter hvert fikk en uvanlig hodepine. De hadde rullet ham til radiologisk avdeling. Bildene viste da hjerneblødning. Kirurgisk drenering ble vurdert. Kjetil tror han kanskje lå en stund i korridoren. Senere kan de ha rullet sengen inn på et nærliggende rom. Her opplevde Kjetil angivelig en rekke synsforstyrrelser. Man vet at han ble usikker på menneskene rundt seg. Han sier de forsøkte å komme til i munnhulen. Deretter lå han en stund alene. En lege kom og spurte om navn og adresse. Legen gikk igjen.

Det ble operert brudd i kjevekam og høyre kinnbein. Kjetil skal ha vært forvirret da han våknet fra narkosen. Han har ellers ingen helhetlige minner fra denne dagen. Han sier det ble kveld. De hadde rullet sengen til vindusposten i et seksmannsrom. I løpet av natten ble han vekket av lys og hosting. En sykepleier pratet lavt bak forhenget. Kjetil skal senere også selv ha påkalt hjelp. Det var da uklart hva han ville. Han lå en stund og lyttet til åndedrett og smertepumpe. Kjetil tror han kan ha sovnet. Om morgenen kom en ny pleier med vaskeklut og næringsdrikk. Hun hadde forklart om kjevelåsen. Det ville gå halvannen måned før han kunne spise normalt.

Kjetil Tuestad ble sengeliggende i fire døgn. Det kom ikke fram noe særlig nytt under legevisittene. Han forstod det som at kroppen i stor grad ville lege seg selv. Sykepleieren hadde etter hvert plassert en rullestol ved sengen. Hun fjernet samtidig urinkateteret. Kjetil måtte selv finne veien til toalettet. Han sier det var vanskelig å bevege seg inn og ut av rullestolen. Det stakk i brystet. I begynnelsen trengte han også hjelp for å komme over på dosetet. Han forteller hvordan toalettbesøk kunne utløse ubehag og angst. Urinen hadde luktet penicillin. Det skal ha vært vanskelig å kjenne seg igjen i eget følelsesliv.

Kjetil Tuestad var innlagt to uker på Nevrokirurgisk avdeling ved Stavanger universitetssykehus. Foreldrene hadde kommet med blomster og en pose Twist. Det var vanskelig å føre samtaler, han satt ofte taus ved besøk. Under tiden ble han gradvis mer utilpass. Ektefellen sier han virket ufokusert, han skal på ingen måte ha klart å lese bøker eller aviser. Man er ellers kjent med at Kjetil skal ha unngått sine medpasienter. Han opplevde en del søvnproblemer. Han sier det var mye usikkerhet knyttet til egen framtid.

